Ramaphosa reageer op hofaksies, teenkanting | Maroela Media
Die regering verwelkom standpunte wat verskil in reaksie op die Covid-19-pandemie en hy gebruik dié insette om beter en slimmer op te tree, het pres. Cyril Ramaphosa in sy weeklikse nuusbrief gesê.
"Sedert die aanvang van die krisis het 'n hele aantal mense hul reg uitgeoefen om die howe te nader. 'n Private burger het die afsonderingsregulasies al in die eerste week in die hof betwis toe hy toestemming gevra het om ten spyte van die reisverbod 'n begrafnis by te woon," het Ramaphosa gesê.
"In die daaropvolgende sewe weke was daar verskeie regsgedinge van 'n hele aantal indiwidue, geloofsgroepe, politieke partye, nieregerings- en sakeorganisasies teen een of ander afsonderingsbepaling waarmee hulle ongelukkig was. Sommige se aansoeke was suksesvol, ander nie. Sommige het die howe op 'n dringende basis genader en geslaag, ander het misluk. Sommige het hul aansoeke laat vaar ná samesprekings met die regering."
Ramaphosa sê hoewel die regering regstappe wil voorkom, moet hy aanvaar daar gaan diegene wees wat ongelukkig is met sekere besluite en dat dit hul reg is om die howe daaroor te nader.
Die president sê daar is wigte en teenwigte van toepassing om te verseker daar word aan die Grondwet voldoen. "Waar ons te kort skiet gaan die howe – en bowenal ons burgery – ons verantwoordelik hou."
Hy sê elke Suid-Afrikaner het die reg om die howe te nader en nie eens hy as president sou ooit in hul pad staan om daardie reg uit te oefen nie.
Hy sê Suid-Afrika aanvaar dikwels sy lewendige en gesonde demokrasie as vanselfsprekend, maar dit is een van die grootste bates om die pandemie mee te oorkom.
"Daar was reeds en daar gaan nog kwaai kritiek op 'n hele klomp aspekte van ons nasionale reaksie op die koronavirus wees: Van die data-modelle en vooruitskattings, tot die ekonomiese uitwerking van die afsondering en die regulasies. As regering het ons nie gevra dat dié kritiek afgewater of stilgemaak word nie."
Ramaphosa sê opbouende kritiek help die regering om by veranderende omstandighede en toestande aan te pas.
Hy hou vol dat die regering staatmaak op wetenskaplike, ekonomiese en empiriese data om besluite te neem en beleid oor die nuwe koronavirus te formuleer. Ramaphosa sê ook dat die regering waar moontlik gesprekke voer oor sy optrede – en dat hy wil hê alle Suid-Afrikaners moet deel van die gesprekke wees.
Hy sê selfs terwyl die ekonomie geleidelik oopgestel word, gaan die uitwerking op mense hewig wees. "Solank dit die geval is, is daar die moontlikheid dat konflik, onenigheid en ontevredenheid gaan voortduur.
"Net soos die regering besef dat die meeste hofaansoeke deur almal se welstand gedryf word, so moet ons ook besef dat die regering besluite in goeie trou maak en dat dit die belange van Suid-Afrikaners moet bevorder en nie skade berokken nie."
Man vas wat glo Valke met dood dreig
Ek is net bekommerd oordat ons opposiesie party se stem so stil is.
Ramaphosa mag dalk sy ondersteuners flous, maar hy flous nie die burgers van Maroela-Fontein nie. Ramaphosa beweer dat die regering besluite in goeie trou maak en dat dit die belange van Suid-Afrikaners bevorder en nie skade berokken nie. In watse gat het Ramaphosa sy kop gesteek die afgelope weke tydens die inperkingstydperk? Dit is net 'n bewys dat hy het geen idee wat rondom hom aangaan nie.
Hofuitsprake hang deesdae net af of die Regter na die ANC luister of nie. Dit is veral opmerklik om te sien dat sake wat ANC belange het aan spesifieke regters gegee word.
CR, die top 6 se minagting vir wetenskaplike modelle is gister blootgestel. Julle kan nie meer virus vertraag nie, syfers bewys dit. So watter optrede van regering word na verwys wat burgers in ag neem?
Die probleem is, sommige van ons (oor die kleur van ons vel), word nie ingesluit by die belange van Suid Afrikaners nie. Dit sal ook gaaf wees as daar deursigtigheid was oor hoekom sekere goed nie toegelaat word nie want ek is sekerlik te dom om dit vir myself uit te werk